Vejledning

**Typetegning 25351**

**Beskyttelses- og potentialudligningsområde (BPU)**

Sektionering af autoværn ved isolering

**1. Formål**

Formålet med denne vejledning er kortfattet at forklare baggrunden for typetegningen herunder, hvorledes den skal bruges og hvad man skal være opmærksom på.

Tegningen kan findes [her](https://tegningsarkiv.vd.dk/pw/download/d0203538/25351.pdf) sammen med de øvrige typetegninger for vejudstyr.

Vejledningen er skrevet til rev. C af typetegningen, så vær opmærksom på eventuelle væsentlige ændringer i forhold til denne ved senere revisioner af tegningen.

**2. baggrund**

Typetegningen er udarbejdet i et samarbejde mellem Vejdirektoratet og Banedanmark, med henblik på at opnå en fælles løsning for, hvorledes autoværn skal isoleres op mod et såkaldt ”beskyttelses- og potentialudligningsområde” i forbindelse med elektrificerede banestrækninger.

**3. anvendelsesområde**

Der er kun udarbejdet en typetegning for den oftest forekommende type autoværn i form af et B-profil monteret direkte på en C-stolpe, Sigmastolpe og tilsvarende stolper, dvs. uden afstandsstykke, forstærkningsbjælke, trækbånd etc.

For andre autoværnstyper er der to muligheder:

1. at man mod BPU-området i den angivne længde etablerer et autoværn med B-profil monteret direkte på en stolpe + en overgangsstrækning frem til det projekterede autoværn
2. at udføre adskillelsen som defineret i BN1-190. Indtil denne banenorm er godkendt og idriftsat skal adskillelsen udføres i henhold til Banedanmarks ”SAB Jording og potentialudligning på elektrificerede baner udgave 03.00”. Entreprenøren skal selv sørge for at få udarbejdet og accepteret en tegning, der viser, hvorledes isoleringen udføres. Ansøgning om Vejdirektoratets accept af tegning sendes til vd@vd.dk att. AD-PV-PRV

Vejdirektoratets netværk Vejudstyr (afdeling DT-PV-PRT) kan bistå med vejledning om den konkrete løsning.

**4. FunktionskraV**

Vær opmærksom på at isoleringsmaterialerne er beskrevet som funktionskrav. Således skal entreprenøren/leverandøren selv fastlægge dimensioner og tolerancer for isoleringsdugen og nylonskiver- og nylonbøsninger samt fremsende dokumentation for de isolerende egenskaber mv.

**5. ingen isolering af autoværn under højspændings luftledninger**

Det har været drøftet, hvorvidt der for autoværn under højspændingsluftledninger skal udføres en tilsvarende sektionering. Konklusionen er, at det skal der ikke, da en luftledning der knækker, vil være udkoblet før den rammer autoværnet.

**6. FREMTIDIGE RETTELSER TIL TYPETEGNINGEN**

Af organisatoriske årsager udgiver Vejdirektoratet og Banedanmark hver sin tegning med eget tegningshoved. Men derudover skal tegningerne være identiske, undtaget noten omkring vejautoværn, som kun figurerer på Vejdirektoratets tegning. Det vil sige, at fremtidige ændringer skal aftales mellem de to parter og reviderede tegninger skal udsendes samtidigt. Det er netværk Vejudstyr i DT-PV-PRT der har ejerskabet på denne opgave.

|  |  |  |  |  |  |
| --- | --- | --- | --- | --- | --- |
| Godkendt | Enhed/netværk | Fagtema | Planlagt revision |  Dokument nr. | Adgang |
| 14.02.2023 / MIAN | AD-PV-PRV / Vejudstyr | Projektering og teknik | 14.02.2026 | 13/19398-7 | [ ] Intern[X] Ekstern |